1 Jan 4
Véyé Sé Lèspwi-a Byen
1Sé bon jan mwen-an mwen kontan an chay-la, sé pa pou zòt kwè tout moun ki di yo ni Lèspwi Bondyé, mé sé pou zòt véyé byen pou wè si sé Bondyé ki voyé yo, paski latè sala ja ni an chay fo pwòfèt. 2Mi kon sa ou kay sav si an moun ni Lèspwi Bondyé: Pyèsonn ki dakò Jézi Kwi ja vini an lachè-a ni Lèspwi Bondyé andidan'y, 3épi pyèsonn ki pa dakò Jézi vini an lachè-a pa ni Lèspwi Bondyé andidan'y, mé sé lèspwi lèlmi Bondyé i ni, menm sa zòt tann ki té pou vini-an, épi apwézan i ja an latè-a.
4Sé manmay mwen-an mwen kontan an chay-la, zòt sé sa Bondyé épi zòt ja genyen batay-la kont sé fo pwòfèt-la, paski sa ki andidan zòt-la pli fò pasé sa ki an latè-a. 5Yo sé sa latè-a épi latè-a ka kouté yo paski yo ka palé langaj latè-a. 6Nou sé sa Bondyé. Népòt moun ki konnèt Bondyé kay kouté nou, épi sé moun-an ki pa konnèt Bondyé-a pa kay kouté nou. Sé kon sa nou kay sav kilès ki ni Lèspwi Bondyé-a ki ka enstwi lavéwité-a épi kilès ki ni lèspwi-a ki ka enstwi lèwè-a.
Lanmityé Bondyé Épi Lanmityé Nou
7Sé jan mwen-an mwen kontan an chay-la, annou ni lanmityé pou yonn a lòt, paski lanmityé sòti an Bondyé. Moun-an ki ni lanmityé-a sé ich Bondyé épi i konnèt Bondyé. 8Moun-an ki pa ni lanmityé-a pa konnèt Bondyé, paski lanmityé sé kawaktè Bondyé. 9Mi kon sa Bondyé moutwé lanmityé'y anpami nou: I voyé sèl Gason'y-lan adan latè sala kon sa i pé ban nou lavi étonnèl. 10Sé sa ki lanmityé: Sé pa nou ki ni lanmityé pou Bondyé avan, mé sé li ki ni lanmityé pou nou épi i voyé Gason'y pou i menm Bondyé té sa pawdonnen péché nou. 11Sé bon jan mwen-an mwen kontan an chay-la, si Bondyé ni otan lanmityé pou nou, nou osi sipozé ni lanmityé pou yonn a lòt. 12Pyèsonn p'òkò janmen wè Bondyé. Mé si nou ni lanmityé pou yonn a lòt, Bondyé kay wèsté an tjè nou épi nou kay plen épi lanmityé'y.
13Nou sav nou wèsté manché an Bondyé épi i menm wèsté an tjè nou, paski i ja ban nou Lèspwi'y. 14Épi nou ja wè épi nou ka tèstifyé kon sa Papa-a voyé Gason'y pou sové latè-a. 15Pyèsonn ki dakò kon sa Jézi Kwi sé Gason Bondyé, Bondyé ka wèsté an tjè moun sala épi moun sala ka wèsté manché an Bondyé. 16Épi sé kon sa nou vini konnèt épi kwè lanmityé-a Bondyé ni pou nou-an.
Lanmityé sé kawaktè Bondyé, épi pyèsonn ki wèsté manché an lanmityé kay wèsté manché an Bondyé épi Bondyé kay wèsté an tjè moun sala. 17Épi sa sé mannyè-a nou kay plen épi lanmityé kon sa nou pé ni konfyans asou jou jijman-an, paski kon Jézi yé-a, sé kon sa nou yé an latè sala. 18Koté ki ni lanmityé pa sa ni pèwèz. Lanmityé menm ka tiwé pèwèz andidan tjè an moun, paski pèwèz menm sé an pinisyon. Si an moun ni pèwèz andidan'y, sa vlé di moun sala p'òkò plen épi lanmityé Bondyé.
19Nou ni lanmityé apwézan paski Bondyé té ni lanmityé pou nou avan. 20Si an moun di i ni lanmityé pou Bondyé épi i hayi fwè'y, i sé an mantè, paski moun-an ki pa ni lanmityé pou fwè'y-la i ka wè-a pa sa ni lanmityé pou Bondyé-a i p'òkò wè-a. 21Mi konmandman-an Bondyé ja kité ban nou-an: Zòt ki ni lanmityé pou Bondyé-a sipozé ni lanmityé pou yonn a lòt.